text: [{"text_idx": "#000004", "text": "Tak ramai yang setuju nak duduk sebumbung mentua, baik pasangan lelaki dan perempuan, pasti ada alasan tertentu."}, {"text_idx": "#000005", "text": "Namun berbeza dengan penyanyi Liza Hanim dari sudut pengalamannya sendiri yang mana ayahnya meletakkan syarat supaya mereka menetap di rumah tersebut ketika suaminya mahu masuk meminang."}, {"text_idx": "#000008", "text": "\u201cAda yang berpandangan menantu perempuan tidak boleh tinggal serumah dengan mertua. Bagi saya, itu semua terpulang kepada bagaimana pasangan suami isteri itu menguruskan rumah tangga mereka."}, {"text_idx": "#000009", "text": "\u201cAlhamdulillah, saya bertuah kerana waktu suami nak masuk meminang, arwah ayah waktu itu meletakkan syarat supaya kami duduk di rumah sekarang. Pun begitu, mereka (mak ayah) tidak pernah sekali pun campur tangan dalam urusan rumah tangga kami,\u201d katanya lagi."}, {"text_idx": "#000010", "text": "Tambahnya, pilihan untuk tinggal bersama ibu bapanya selepas berkahwin dibuat atas dasar mahu menjaga mereka yang sudah berusia."}, {"text_idx": "#000011", "text": "\u201cSaya juga nak kejar pahala, sebab itu memilih untuk duduk dengan mak ayah dan menjaga mereka. Begitu juga dengan adik-beradik saya yang lain turut mahu berbuat demikian."}, {"text_idx": "#000012", "text": "\u201cPada saya, terpulang kepada cara masing-masing. Cuma, apabila saya menjadi mertua suatu hari nanti, saya harap tak akan masuk campur urusan anak menantu. Doakan ya,\u201d tambahnya."}, {"text_idx": "#000013", "text": "Malah pelantun lagu Gelisah Mimpi itu tidak menolak kemungkinan akan mempraktikan cara dan didikan yang sama seperti dilakukan oleh ibu bapanya sebelum ini."}, {"text_idx": "#000014", "text": "\u201cMemandangkan saya juga punya anak yang sudah besar dan ada yang berumur 20 tahun, sampai masa pasti saya akan keseorangan, tiada anak yang menjaga saya. Jadi, saya akan gunakan cara sama sepertimana ayah dan ibu lakukan."}, {"text_idx": "#000015", "text": "\u201cWalaupun anak-anak duduk di rumah sekali, namun hal rumah tangga mereka tak perlu nak masuk campur. Sebagai orang tua, kita hanya boleh perhati dan memberi nasihat. itu sahaja syaratnya,\u201d ulas ibu kepada lima cahaya mata itu lagi."}]